عرفات “كود” من مصادرها بللي المائدة المستديرة اللي كان غيديرها الحزب الاشتراكي الموحد حول الحريات الفردية غدا السبت 7 مارس، بمناسبة اليوم العالمي للمرأة، وتآنيلات غير اليوم وفآخر لحظة، كان سبابها خصومة وقعات بين الأمينة العامة للحزب الاشتراكي الموحد، نبيلة منيب، والبرلماني عن فيدرالية اليسار الديموقراطي والقيادي فذات الحزب، عمر بلافريج. وبحكم أن منيب هي المنظمة الرئيسية ديال هذ المائدة اللي غاتكلم على “دور الديمقراطية في إرساء تشريعات تضمن الحقوق والحريات الفردية والجماعية”، ماعجبهاش الحال يشارك فيها البرلماني بلافريج، خصوصا وأنهم تضاربو غير مؤخرا بسبب اختلاف بسيط فالرأي ديالهم حول اصل فيروس “كورونا” ومنين جا. منيب كانت خرجات فتصريحات كثيرة للصحافة كتقول فيها بللي فيروس “كورونا” المستجد هو صناعة بشرية محضة، وشركات الأدوية صنعاتو باش تبيع دواه اللي موجود اصلا، وبالتالي الفيروس هو مؤامرة باش ينعش اقتصاد هذ الشركات العلاجي ويدور ليها الحركة، وهذ التصريح اللي لقا سخرية بزاف ديال المعلقين على مواقع التواصل الاجتماعي، سيما وأنها استاذة فالبيولوجية وصعيب تقول بحال هذ الكلام وبشكل قطعي بلا ماتتحرى حقيقتو. ومن بعد خرجات منيب، بلافريج ماتصابش من العاكَزين، ومشا دار سؤال كتابي لرىيس الحكومة كيطلب منو يتحرك شي شوية باش يحارب بحال هذ الإشاعات اللي كتروج وكتغذي نظرية المؤامرة، واللي ما عندها حتى علاقة لا بالعقل ولا بالمنطق. وكان كلشي متحمس للمائدة اللي كانو غايشاركو فيها فعاليات فحركة “خارجات على القانون”، وكذلك اللجنة الوطنية للعمل النسائي، اللي كتعتبر من المنظمين كذلك ديال هذ المائدة، وكان غييتم فيها توقيع عريضة لإلغاء تجريم الحريات الفردية، وخصوصا منها الجنسية. ناشطة من “خارجات على القانون”، رفضات تذكر إسمها، تأسفات لإلغاء هذ المائدة المستديرة اللي قالت أنها كانت ممكن تكون مهمة بزاف وتفتح آفاق للتفكير بشأن أهمية الحريات الفردية فالمجتمعات الديمقراطية وتوعي الناس كثر فهذ الجانب. واتصلت “كود” بكل من منيب وبلافريج لأخد إفادتهم فالموضوع، لكن تيليفونهم صونا وماجاوبوش. 
قربالة بين منيب وبلافريج بسبب “كورونا”.. السيدة لغات لقاء على قدو حول الحريات الفردية غير حيت هو مشارك فيه بعدما عطاها القاصح بعد التخربيق اللي قالت على أصل الفيروس ومنين جا